પાકિસ્તાનની આ હરકતનું કારણ ભારતીય સરહદમાં ત્રાસવાદીઓને પ્રવેશ કરાવવા માટેનું હોય છે. લશ્કરી ભાષામાં તેને કવર-ફાયરિંગ કહે છે. આવા કવર-ફાયરિંગને કારણે ભારતીય સૈનિકો એ દિશામાં સતર્ક બને એટલે બીજી બાજુ ત્રાસવાદીઓને ભારતીય સરહદમાં આસાનીથી ઘુસાડી દેવાય છે. પાકિસ્તાનની આ ચાલબાજી નવી નથી અને એનું કોઇ રહસ્ય પણ હવે રહ્યું નથી. ભારતીય સૈન્ય આ બાબતથી સારી રીતે વાકેફ છે. નવેમ્બર-ડિસેમ્બરના મહિનાઓમાં આ પ્રવૃત્તિમાં કાયમ વધારો થતો રહ્યો છે. ગરમીની મોસમ પૂરી થાય અને ઠંડીના દિવસો શરૂ થાય, કાશ્મીરમાં હિમવર્ષા શરૂ થાય એ પહેલાં વધુમાં વધુ ત્રાસવાદીઓને સરહદ પાર કરાવવાનો પ્રયાસ આ દિવસોમાં કરવામાં આવે છે. આવા જ પ્રયાસના ભાગરૂપે યુદ્ધવિરામ ભંગની ઘટનાઓમાં પણ ઉગ્રતા આવે છે.